**КИРИШ**

***“Ҳаёт қонунига кўра, вақт ўтиши билан кўп нарса унитилади, эсдан чиқади. Лекин бу дунёда улуғ бир ҳақиқат борки, у ҳеч қачон ўзгармайди, ҳеч қачон эскирмайди. Яъни ватан ва халқ озодлиги саодати йўлида мардлик ва жасорат кўрсатган инсонлар хотираси ҳамиша барҳаёт яшайди”.***

**Шавкат Мирзиёев,**

**Ўзбекистон Республикаси Президенти**

**“ҒАЛАБА БОҒИ” ЁДГОРЛИК МАЖМУАСИНИНГ ЁШЛАР УЧУН ҲАРБИЙ ТАРИХНИ ВА БУЮК АЖДОДЛАРИМИЗ ЖАСОРАТИНИ ЎРГАНИШДАГИ ЎРНИ.**

Ўзбекистон Республикаси Президентининг 2019 йил 23 октябр кунги ПҚ № 4495 -сонли Фармонига асосан замонавий музей санъати ва ахборот-коммуникация технологияларининг энг илғор ютуқлари асосида “Ғалаба боғи” ёдгорлик мажмуаси ва унинг таркибида “Шон-шараф” давлат музейи барпо қилинди.

“Шон-шараф”давлат музейи “Тарихи улуғ халқнинг келажаги буюкдир” шиори остида Ўзбекистон халқининг Иккинчи жаҳон урушидаги фронт ва фронт ортидаги қаҳрамонликлари, юртимизга эвакуация қилинган турли миллат вакиллари, болаларнинг бағрикенглик билан кутиб олиниши ва уларга меҳр-мурувват кўрсатилиши каби тарихий воқеаларни акс эттирган.

“Шон-шараф” музейнинг дастлабки бўлими “Ўзбекистон аҳолисининг фронтга сафарбар этилиши, жанг майдонларидаги жасорат” деб номланади.

Кейинги композиция “Брест мудофааси” бурчаги бўлиб, унда дастлаб чегарачилар ва Брест қалъаси ҳимоячиларининг қаҳрамонликлари, навбатдаги экспозицияларда эса Одесса ҳимоясида, Москва ва Кавказ мудофаасида ўзбекистонликларнинг кўрсатган жасоратлари акс эттирилган.

Музейнинг навбатдаги экспозицияларида ҳамюртларимизнинг Москва ва Кавказ мудофаасида кўрсатган жасорати, Сталинград ва Курск ёйидаги жанглар ва уларда ҳамюртларимизнинг кўрсатган қаҳрамонлиги ҳақида маълумотлар оламиз.

Музейнинг кейинги экспозициялари Днепр дарёсини кечиб ўтиш жангларида, Ленинград мудофаасида, партизанлик ва қаршилик кўрсатиш ҳаракатларида ҳамда Европани фашизмдан озод қилишда ўзбекистонликларнинг кўрсатган қаҳрамонлиги, шунингдек Берлин учун жангларда, совет-япон урушида ҳамюртларимизнинг иштироки ҳақида тасауввурга эга бўламиз.

Уруш даврида ва урушдан кейинги йилларда ҳарбий санъат соҳасида муваффақиятларга эришган ва генерал – олий офицерлик унвонига сазовор бўлган ўзбекистонликлар ҳақида кеийнги экспозиция маълумот беради.

Иккинчи жаҳон уруши йилларида Ўзбекистон давлат хавфсизлик идоралари ва ички ишлар ходимларининг фаолияти, уруш йилларида ўзбек жангчиларининг мукофотланиши, уруш жанггоҳларидан қайтмаган ҳамюртларимиз, фронтдан келган хатлар ва Ўзбекистон аёлларининг жанг майдонларидаги жасоратлари ҳақида сўзловчи экспонатлар музейимизнинг кейинги ўринларида жойлашган.

**2 БОБ: “ШОН-ШАРАФ” ДАВЛАТ МУЗЕЙИ**

**1-Машғулот: “Иккинчи жаҳон урушининг бошланиши. Мамлакатда умумий сафарбарликнинг эълон қилиниши, Ўзбекистонда ташкил қилинган ҳарбий қисм ва бирлашмалар. Брест мудофааси ва Одесса ҳимоясида ўзбекистонликларнинг иштироки”**

**Кириш**

“Ғалаба боғи” ёдгорлик мажмуаси Ўзбекистон Республикаси Президенти Шавкат Мирзиёевнинг ташаббуси билан барпо этилди ва 2020 йилнинг 9 майида ўз фаолиятини бошлади.

Музейда Ўзбекистон халқининг Буюк Ғалабага қўшган ҳиссаси ва ўзбекистонликларнинг уруш жанггоҳларидаги иштирокларидан сўзловчи жуда кўплаб экспонатлар жамланган.

Ушбу мавзуда ўзбек ўғлонларининг Иккинчи жаҳон урушининг барча даврларидаги иштироклари ва кўрсатган қаҳрамонликлари ва ўзбек халқининг фронт ортидаги фидокорона меҳнати ҳақида сўз юритилади.

“Шон-шараф” музейига кириш фоесида “Тошкент вокзали” композицияси ва бевосита мезей киравериши олдида йирик рақамлар билан битилган “1941-1945” рақамларини ва беш қиррали юлдузга кўзимиз тушади.

**“Тошкент вокзали” композицияси**

“Шон-шараф” музейининг кираверишида рассом Алишер Алиқулов раҳбарлигидаги рассомларнинг “Тошкент вокзали” ижодий асари Иккинчи жаҳон уруши давридаги муҳим стратегик аҳамиятга эга бўлган, шаҳарнинг энг гавжум объекти – темир йўл вокзалининг бир куни тўғрисида ҳикоя қилади. Бу фронтга кузатиладиган, Қизил Армия жангчиларига кўмак жўнатиладиган, улкан мамлакатнинг барча ҳудудларидан эвакуация қилинган аҳолини қабул қиладиган жой бўлган. Тошкент вокзалида ўз ўғил-қизларини фронтга кузатаётган ота-оналар уларни босқинчилар билан курашишга ва ўз халқининг мард қаҳрамонларидан ўрнак олишга чорлар эдилар.

Суратнинг олд томонида ўғлига нон узатаётган она сиймоси акс эттирилган бўлиб, урф-одатларга кўра ўғли нондан бир тишлам тишлаб уни онасига узатади, оиласи эса ушбу нонни ўғли уйига қайтгунига қадар сақлаб қўяди. Халқнинг таъбирича бу одат узоқ сафарга отланган ўғилнинг “Ой бориб омон қайт”ишини ифодалайди.

Фарзандини кўтариб олган, турмуш ўртоғини фронтга кузатаётган ёш аёлга кўзимиз тушади. Чап тарафдаги қария эса узоқ йўлга отланган фарзандларига оқ йўл тилаган ҳолда дуо қилмоқда. Жўнаб кетишга ҳозирланган эшелонда фронтга отланган аскарлар жойлашган.

Вокзал қошидаги майдонда ҳарбий оркестр “сафар” куйини ижро этмоқда.

Уларнинг яқинида бир киши фронтдаги сўнгги янгиликлар акс эттирилган рўзномани ўртоқларига ўқиб бермоқда, улар эса уни қўрқув ва умид билан тингламоқда.

Асарнинг чап қисмида поезд жўнаб кетишини қизиқиш билан кутаётган болалар тасвирланган. Ҳаёт давом этмоқда. Кабутарлар тинчлик рамзи сифатида тинч-ҳотиржам кунлар албатта келишига ишонч бағишлаб туради.

Ўзбекистон фронтни таъминлаш бўйича мустаҳкам қўрғонга айланди. Вагонларга озиқ-овқат ва турли юклар ортилаётганини кўришимиз мумкин.

Вокзалга фронт яқинидаги ҳудудлардан турли миллатларга мансуб кишилар ва болаларнинг эвакуация қилиниши жуда таъсирли бўлиб, унда халқимизга хос бағрикенглик ва меҳрибонлик акс этган.

**1.1.Иккинчи жаҳон урушининг бошланиши**

**Иккинчи жаҳон урушининг сабаблари.**

“Шон-шараф” музейининг биринчи бўлимида Иккинчи жаҳон урушининг бошланиш даврига бағишланган экспонатлар жойлаштирилган. Унда урушнинг бошланиши, фашистлар Германиясининг СССРга бостириб кириши, Ўзбекистон халқини урушга сафарбар этилиши ва уруш давридаги жанговар ҳаракатлар ва уларда ўзбекистонлик жангчиларнинг иштироклари акс этган.

Музейдан ўрин эгаллаган ушбу экспозициялар Иккинчи жаҳон урушининг сабаблари ва бошланиши ҳақида ҳикоя қилади. Унда биз тарихий ва архив ҳужжатларига асосланиб қуйидагиларни Иккинчи жаҳон урушнинг асосий сабаблари сифатида кўрсатамиз.

Биринчи жаҳон урушидан кейин ғолиб давлатлар-Англия, Франция ва АҚШ Европа қитъасида, Яқин Шарқда ва мустамлака Африкасида сиёсий ва иқтисодий ҳукмронликни қўлга киритдилар. Германия эса урушда чеккан мағлубияти натижасида жиддий иқтисодий инқирозга учради. Аммо Германия милитаризмининг ижтимоий-иқтисодий базаси ҳали бут бўлиб, у ўз қуролли кучларининг асосини ҳам сақлаб қолди.

Иккинчи жаҳон уруши ғарб давлатларининг жаҳонга ҳукумронлик қилиш, бозорларни, хом ашё манбаларини забт этиш ва капитал бойликларга эгалик қилиш учун курашлари натижасида келиб чиқди. Урушдан олдинги АҚШ, Англия ва Франциянинг Мюнхен сиёсати аталмиш бутун сиёсати, гитлерчилар Германиясини ва у билан бирга Япония милитаристлари ва фашистлар Италиясини Совет Иттифоқига қарши йўналтиришга ҳаракат қилди. Натижада Германия Европанинг шарқида, Япония милитаристлари эса Осиёда эркин ҳаракатланиш имкониятини олдилар.

Ғарб давлатлари ҳукмрон доиралари фашизмни жиловлаш ва шу билан бирга янги жаҳон урушининг олдини олишни хоҳламадилар. Гитлерчилар Германиясининг “муросозлик” сиёсати 1938 - йилнинг мартида Австрияни, кейин 1938-йилнинг охири ва 1939-йилнинг бошларида Чехословакия давлатини жаҳон харитасидан йўқ қилинишига ва уни Германия таркибига қўшиб олинишига олиб келди. Бу эса Иккинчи жаҳон урушининг бошланиши учун асос бўлиб хизмат қилди.

**Иккинчи жаҳон урушининг бошланиши**

1939 йил 1 сентябр куни фашистлар Германиясининг Польшага ҳужуми билан Иккинчи жаҳон уруши бошланди. 1939-1940 йиллар мобайнида фашистлар Германияси Польша, Норвегия, Франция, Белгия, Голландия, Дания, Люксембургни босиб олди.

Иккинчи жаҳон урушидаўша пайтда мустақил бўлган 73 давлатдан 62 таси иштирок этди ва бу жараён дунё аҳолисининг 80 фоизини қамраб олди. Жанговар ҳаракатларда бевосита 40 та давлат иштирок этиб, уруш уч қитъа ва тўрт океан ҳудудларида олиб борилди. 110 миллион қуролли аскар иштирок этган ушбу урушда тахминий ҳисоб-китобларга кўра 70 миллионга яқин киши қурбон бўлган.

Иккинчи жаҳон уруши бошланишидан бир муддат аввал, 1939-йил 23-августда Сталиннинг таклифи билан Германия ташқи ишлар вазири И. Риббентроп Москвага келди. Ўтказилган музокоралар давомида 10 йил муддатга Германия ва СССР бир-бирига уруш очмаслик тўғрисидаги ҳужжат имзоланди. Ушбу слайдда биз Пактни имзолаш маросимини ва Пакт нусхасини кўришимиз мумкин.

Фашистлар Германиясининг кейинги режаси Англияга кучли зарбалар бериш, уни уруш ҳаракатларини олиб бориш имкониятидан маҳрум қилишга, Британия қироллиги ҳарбий-ҳаво кучларини йўқ қилишга ва уни сулҳ тузишга мажбурлашга йўналтирилган эди. Ушбу мақсадларни амалга ошириш учун Германия 1940-йилнинг 10-июлидан 31-декабригача Британияни авиация ёрдамида бомбардимон қилди. Олиб борилган жанг Иккинчи жаҳон урушининг “энг йирик ҳаво жанги” ҳисобланади. Ушбу жанг Германия режасини барбод бўлиши билан тугади. Англия шаҳарларига анча талофат етказилди. Германия ҲҲКлари стратегик операциясининг ва умуман Британия оролларига қилинган ҳужумнинг инқирозга учрашининг асосий сабабларидан бири - бу немис фашистларининг СССРга қарши уруш очишга қарор қилганлигидир. Совет Иттифоқининг агрессияни қайтариш учун кўраётган тайёргарлик омилининг ўзи Англияни мағлубиятдан қутқариб қолди. Ушбу ҳаво жангида 3 минг немис учувчилари уриб тушурилди, Англиянинг 1 минг 800 учувчиси ва 20 минг аҳолиси ҳалок бўлди.

**Фашистлар Германиясининг СССРга бостириб кириши**

Германия ва уни иттифоқчиларининг СССРга ҳужум қилиш учун бевосита тайёргарликлари 1940 йилнинг ёзида, Франция оккупация қилинганидан кейин бошлаб юборилди. 1940 йилнинг 18 декабрида Гитлер “Барбаросса” шартли номини олган СССРга қарши уруш режасини имзолади.

Унда Днепр ва Ғарбий Двина  дарёларидан ғарброқда Қизил  Армиянинг асосий кучларини яшин  тезлигида тор-мор қилиб, Архангелск-Волга-Астрахан чизиғига чиқиш, 2 - 3 ой ичида урушни ғалаба билан тугатиш мақсад қилиб қўйилган эди.

1939 йил 31 августда СССР ташқи ишлар халқ комиссари В.Молотов Олий Совет сессиясидаги нутқида шундай деган эди *“Уруш очмаслик тўғрисидаги совет-герман пакти Европанинг ривожига бурилиш ясади...... Европада эҳтимолий ҳарбий тўқнашувлар майдонини торайтирди ва шу тариқа умумий тинчликка хизмат қилади”.*

Лекин бундай бўлиб чиқмади. 1941 йил 22 июн якшанба куни тонг соат 4.00 да фашистлар Германияси ҳужум қилмаслик ҳақидаги совет-герман шартномасини хиёнаткорона бузиб, Совет Иттифоқига ўзининг “Барбаросса” режаси асосида ҳужум бошлади. Совет Иттифоқи халқлари, шу жумладан Ўзбекистон халқи учун оғир синовлар даври ва уларнинг немис-фашист босқинчиларига қарши фидокорона кураши бошланди.

Музейнинг кейинги экспозицияси **Ўзбекистон уруш бошланиши арафасида деб номланади.**

Ўзбекистон аҳолиси оммавий қулоқлаштириш ҳамда қатағонлик сиёсатидан сўнг 30-йилларнинг охири ва 40-йилларнинг бошларига келиб, муваққат тинчлик шароитида аста-секин ўзини тиклаб, фаол бунёдкорлик билан шуғулланишга киришди.

Бу даврда Ўзбекистоннинг қишлоқ ва шаҳарлари қиёфаси ўзгара бошлади. 1936-йилнинг 5-декабрида Қорақалпоғистон АССР Ўзбекистон таркибига киритилган бўлса, 1938-йилнинг 15-январида Бухоро, Самарқанд, Тошкент, Фарғона ва Хоразм вилоятлари тузилган. 1941-йилнинг 6-мартида Бухоро вилояти таркибидаги Сурхондарё ҳамда Фарғона вилояти таркибидаги Андижон ва Наманган вилоятлари ажралиб чиқди. Ўзбекистонда кўплаб янги шаҳар ва қишлоқлар ташкил топди.

1939-йил 20-июнда ўзбек давлат мусиқали театри негизида ўзбек Давлат опера ва балет театри ташкил қилинган (ушбу театр 1948-йилдан Алишер Навоий номи билан атала бошланди). 1939-йили Фарғона водийсида Лоғон канали қазилган. 1939-йилнинг 1-августидан 17-сентябригача 45 кунда, ҳашар йўли билан 170 км узунликдаги 500 000 гектардан кўпроқ ерни суғориш имкониятига эга бўлган Катта Фарғона канали қуриб, ишга туширилди.

1940-йил 9-январда Ўзбекистон ССР Марказий Ижроия Комитетининг фан қўмитаси СССР фанлар Академиясининг Ўзбекистон филиалига айлантирилди. 1940-йилда “Тоштекстилмаш” заводи, Ангрен ва Бойсун тошкўмир конига асос солинди.

Ўзбекистонда бу даврга келиб ҳашар йўли билан амалга ошириладиган халқ қурилишлари усули кенг тадбиқ этилди. Катта Фарғона каналидан сўнг, Тошкент канали, шимолий ҳамда жанубий Фарғона канали, Хоразмда Тошсоқа канали, Кампирровот тўғони, Қорақалпоғистонда В.И.Ленин номидаги Катта канал ва бошқа ирригация иншоотлари қуриб битказилди.

1940-1941-йилларда Тошкентдан Термизгача бўлган, Тошкент, Самарқанд ва Бухоро вилоятларини кесиб ўтувчи катта Ўзбекистон тракти ишга туширилди. 1939-йил Чирчиқ ГЭСи ва азот-ўғит комбинати қурилишининг биринчи босқичи тугатилди.

1941-йил январда йирик саноат корхонаси бўлган Чирчиқ электр кимё комбинати ишга туширилди.

Ўзбекистонда ўзбек халқининг бунёдкорлик фаолияти кенг қулоч ёйган бир вақтда, жаҳон сиёсий майдонида катта ўзгаришлар юз бера бошлади.

Аввал айтиб ўтилганидек 1939-йил 23-августда СССР ва Германия ўртасида 10 йил давомида бир-бирига ҳужум қилмаслик тўғрисидаги келишув имзоланди.

1939-йилнинг 1-сентябрида фашистлар Германиясининг Польшага бостириб кириши билан Иккинчи жаҳон уруши бошланди. Иккинчи жаҳон уруши арафаси ва урушнинг дастлабки йилларида, учинчи беш йиллик (1938-1942 й.) давомида Ўзбекистонда кўплаб йирик саноат ва бошқа корхоналар қуриб битказилиб, ишга туширилди.

**1.2. Мамлакатда умумий сафарбарликнинг эълон қилиниши**

Музейнинг кейинги экспозицияси мамлакатда умумий сафарбарликнинг эълон қилинишига бағишланган.

1941 йил 22 июнда мамлакатда ҳарбий ҳолат жорий этиш ҳақидаги фармон эълон қилинди. Мазкур фармонга биноан 14 округ ҳудуди бўйича 1905-1918 йилларда туғилган ҳарбий хизматга мажбур кишиларнинг умумий сафарбарлиги қонуний кучга киритилди. Шу тариқа душманга зарба беришнинг кенг дастури амалга оширила бошланди.

Урушнинг илк кунлариданоқ ҳарбий комиссарликларга 32 мингдан ортиқ ўзбекистонлик ишчилар, хизматчилар, колхозчилар ва ёшлар кўнгиллилар қаторида фронтга жўнатишларини сўраб ариза бердилар.

Урушнинг дастлабки ойидаёқ юз минглаб ватандошларимиз қўлга қурол олиб, фронтга жўнаб кетди.

Давлат Мудофаа Қўмитасининг 1941-йил 17-сентябрдаги “СССР гражданларига ҳарбий ишни ёппасига мажбурий ўргатиш тўғрисида”ги қарорида “Совет Иттифоқининг қурол кўтаришга қодир бўлган ҳар бир фуқароси қўлига қурол олиб, ўз ватанини ҳимоя қилишга тайёр туриши лозим” дейилган эди. Қарорда 16 ёшдан 50 ёшгача бўлган барча эркак фуқароларга мажбурий ҳарбий таълим берилиши 1941-йил 1-октябрдан бошлаб жорий қилиш кўзда тутилди. Ҳарбий таълим армия сафига чақирилмасдан ва ишдан ажратилмаган ҳолда амалга оширилиши лозим эди.

1941-йил 1-ноябрдаги маълумотларга кўра, Тошкентда жами 35 та ҳарбий таълим пункти ташкил қилинди. Уруш йилларида Ўзбекистонда 500 000 га яқин киши умумий ҳарбий таълим тизимида билим олди.

**1.3. Ўзбекистонда ташкил қилинган ҳарбий қисм ва бирлашмаларга бағишланган**

Музейнинг кейинги экспозицияси Ўзбекистонда ташкил қилинган ҳарбий қисм ва бирлашмаларга бағишланган

Ўзбекистонда 389- 12- 162- ва 69-ўқчи дивизиялари, 21-, 44-кавалерия дивизиялари, 128-гвардиячи Туркистон тоғ-ўқчи дивизияси ва бошқа ҳарбий қисмлар тузилди. Ҳарбий ҳаракатлар даврида ушбу ҳарбий қисмларнинг деярли ҳаммаси гвардиячи қисмларга айлантирилди, жанговар орденлар билан мукофотланди, уларга ўзлари фашистлардан озод қилган шаҳарларнинг номлари берилди.

1941-йилнинг ёзида Самарқандда 19-ўзбек тоғ-отлиқ дивизияси қайта тузилиб, унинг асосида 221-механизациялаштирилган дивизия ташкил қилинган. Дивизияда бу пайтда офицерлардан полковник И. Бекжонов, майор С. Раҳимов, капитан Х. Шукуров ва бошқалар бор эди. Ушбу дивизия 27-механизациялаштирилган корпус таркибида бўлиб, унга Ўзбекистонда фаолият юритган генерал И.Е. Петров қўмондонлик қилган.

Дивизия душманга қарши кечган Смоленск бўсағасидаги Елня яқинидаги, Совет армиясининг биринчи қарши ҳужум операциясида муваффақият билан иштирок этди. 1941-йил июл-август ойларида дивизия шахсий таркиби 106-моторлаштирилган дивизия, сўнгра 106-ўқчи дивизия қошида қайта ташкил қилинди ҳамда жангчилар 1941-йил сентябр-декабр ойларида Москва остонасидаги жангларда иштирок этди.

1941-йил 13-ноябрда Давлат Мудофаа Комитетининг “миллий ҳарбий қўшилмалар ташкил этиш тўғрисида”ги қарори чиқиб, унда Ўзбекистонда 5 та кавалерия дивизияси ва 9 та алоҳида ўқчилар бригадаси ташкил қилиш зарурлиги, дивизиялар таркиби маҳаллий халқларга мансуб 40 ёшдан катта бўлмаган соғлом ва бақувват кишилар билан тўлдирилиши, имконият доирасида ушбу қўшилмалар қўмондонлиги таркиби ҳам маҳаллий миллат вакилларидан бўлиши таъкидланди.

1941-йил охирида Тошкент ҳарбий пиёдалар билим юрти, миллий ҳарбий қисмлар учун мўлжалланган дастлабки офицерларни тайёрлаб чиқарди. Москва остоналаридаги жангларда, Ўрта Осиё ҳарбий округи таркибидаги, Тошкент ҳарбий билим юрти курсантларидан тузилган 34-, 35-алоҳида курсантлар бригадаси юксак фаоллик кўрсатди.

1942-йил январида билим юртида маҳаллий аҳоли вакилларидан иборат махсус ўқчи курсантлар батальони ташкил қилиниб, унда ҳарбий қисмларнинг қўмондонлик, муҳандис ва сиёсий таркиби қайта тайёрланди.

1941 йилл 22 сентябрда Харков шаҳридан Чирчиқ шаҳрига кўчириб келтирилган танкчилар билим юрти уруш йилларида қисқартирилган дастур асосида ҳарбий кадрларни тайёрлаб, етти ярим мингдан ортиқ битирувчиларни фронтга жўнатди.

Умуман, Ўрта Осиё ҳарбий округи томонидан 1941-йил июнидан 1942-йил охиригача бўлган муддатда ҳаракатдаги армияга ва Олий Бош Қўмондонлик захирасига 86-дивизия ва бригада жўнатилди.

1941-йил ноябрдан 1942-йил мартгача бўлган даврда 14 та миллий ҳарбий қўшилма тузилиб фронтга жўнатилди. Ўзбекистонда 89-, 90-, 91-, 92-, 93-, 94-, 95-, 96-, 97-алоҳида ўқчи бригадалари ҳамда 99-, 100-, 101-, 102-, 103-отлиқ кавалерия дивизиялари ташкил этилди. Уларни ташкил қилиш бўйича барча масъулият Республика вилоятлари орасида тақсимлаб чиқилди, барча харажатлар маҳаллий ресурслар ва аҳоли ҳисобидан қопланди.

**1.4. Брест мудофаасида ўзбекистонликларнинг иштироки.**

Навбатдаги мавзу музейдан ўрин олган Брест қалъаси мудофаасига бағишланади. 1941 йил 22 июн эрта тонгда фашистлар Совет иттифоқига бостириб кирди. Фашистлар армияси авиация зарбаларини бериб, танклар, зирҳли техникалар ва мотоциклларда Белоруссияга бостириб кирди. Ғарбий чегарабўйида жойлашган Брест қалъасига 9 та енгил, 3 та оғир артиллерия батареяси, 600 мм ли ўзи юрар “Карл” ҳамда 210 мм ли калта стволли артиллерия дивизионларини ташлади.

Жангнинг илк тўқнашувлари Белоруссиянинг Гродно шаҳри яқинидаги чегара заставасида бошланиб кетди. Заставанинг қаҳрамонона мудофаасига лейтенант В.М. Усов ва сиёсий раҳбар Шарипов бошчилик қилдилар. Заставанинг мард чегарачилари душман билан мардонавор жанг қилдилар. Тўқнашувда заставанинг охирги ҳимоячиси ҳалок бўлгандан кейингина фашистлар заставага ёпирилиб киришга муваффақ бўлдилар.

Брест қалъасининг қаҳрамонона ҳимояси алоҳида эътиборга молик. Брест – Совет Иттифоқининг ғарбий чегарасида жойлашган ҳарбий қалъа-гарнизон ҳисобланган.

Брест қалъаси жангларида бир ой мобайнида Қизил Байроқли 17-Брест чегара отряди, ички ишлар халқ комиссарияти 132-қўриқлаш батальони алоҳида бўлинмалари, 8-ўқчи ва 1-разведка батальонлари, 2-артиллерия дивизиони, ўқчи полкининг махсус қисмлари, 28-ўқчи корпуси, 6-Орёл ва 42-ўқчи дивизиялари, 44-ўқчи полки, 33-махсус мухандислик полки ва бошқа бир қанча ҳарбий қисмлар душманга қарши мардонавор жанг қилдилар.

Урушнинг биринчи кунлариданоқ Брест областида хизмат қилаётган юзлаб Ўзбекистон фуқаролари жангларда фаол иштирок этдилар. Биргина Самарқанд шаҳар ҳарбий комиссарияти томонидан 1940-йил октябрида Брест вилоятига хизматга чақирилганларнинг сони 519 нафарни ташкил қилар эди.

Ватан ҳимоячиларининг фидокорона ва қаҳрамонона жасорати рамзи бўлиб қолган афсонавий Брест қалъасини мудофаа қилишда ўзбекистонлик жангчилар ҳам фаол иштирок этдилар.

Қалъа ҳимоячилари билан елкама-елка туриб душманнинг катта кучларига қарши қарийб бир ой давомида жанг қилган қалъа ҳимоячилари орасида Авазмат Ниёзматов, Муҳаммаджон Абдувалиев, Оғамирза Назаров, Юсиф Атакишиев, Дониёр Абдуллаев, Аҳмад Алиев, Бобохалил Қўшанов, Узоқ Ўтаев, Нурум Сиддиқов, Мадамин Ҳожиев, эфим Лисс, Рахимбой Арслонбоев, Сайдахмад Бойтемиров, Филипп Лаенков, Турсун Хидиров ва бошқалар бор эди.

Брест қалъасидан 80 км узоқликда ўзбекистонлик Абдуллажон Ортиқов, Кўқонбой Ёрматов, Алижон Ахмедов ва Солижон Усмоновлар душманнинг биринчи зарбаларини қабул қилдилар ва тенгсиз жангларда қаҳрамонларча ҳалок бўлдилар. Брест қалъаси ҳимоячилари хотираларида, жанг шароитида ярадорлар учун бир-неча бор сув олиб келишга муваффақ бўлган ва 44-ўқчи полки командири ҳалок бўлгач, 26 июндан ушбу полкни бошқарган ўзбек сержанти ҳақида маълумотлар тилга олинган. Бироқ унинг номи ҳануз номаълум.

Қалъани ҳимоя қилишдадаги аёвсиз тўқнашувларда кўплаб жангчилар қаҳрамонларча ҳалок бўлдилар, улардан бири жангнинг илк кунида нобуд бўлган Авазмат Ниёзматовнинг номи қалъа ёдгорлик мажмуасидаги мармар тахталарнинг бирида абадий муҳрланган.

**1.5. Одесса ҳомоясида ўзбекистонликларнинг иштироки.**

Совет-герман фронтининг жанубий қанотида 1941-йилнинг 5- августидан 16-октябригача Совет қўшинлари ва Қора денгиз флоти Одессанинг қаҳрамонона мудофаасини амалга оширдилар, душманнинг 18 дивизиясига қаттиқ талофатлар етказдилар. Қора денгиз стратегик жиҳатдан ғоят муҳим ҳисобланиб, Совет Иттифоқининг Севастополь ва Одесса шаҳарлари унинг соҳилида жойлашган эди.

Музейдан ўрин олган ушбу экспонатлар Одесса мудофаасида иштирок этган ўзбекистонлик денгизчиларга бағишланади. Жанг майдонларидан топилган винтовка найзалари, ўқ ленталари ушбу витринадан жой олган. Ундан ташқари витринада Одесса мудофааси қатнашчиларининг фротдаги фотосуратларини, фронтдан ёзган мактубларини, медал ва орденларини, шунингдек уларнинг шахсий буюмлари фуражка, командир сумкаси, портсигаралар, соқол олиш воситалари, денгизчилар бляхасини кўришингиз мумкин.

Одесса ушбу давр ичида фашист босқинчилари томонидан қуршаб олинган бўлиб аҳолини озиқ овқат, армияни курол-яроғ билан таъминлашнинг ягона йўли денгиз бўлган. Шиддатли жанглар денгизда ва қуруқликда олиб борилди. Пиёда қўшин билан бирга Қора денгиз флоти Одесса шаҳри мудофаасида фаол иштирок этган.

Ўзидан сон жиҳатидан устун бўлган душман билан бўлган аёвсиз жанглардан сўнг совет қўшинлари Қримда мудофаани мустаҳкамлаш ва Севастополни мудофаа этиш мақсадида 16 октябрда, барча ҳарбий техникани ўзлари билан олган ҳолда Одессани ташлаб кетишга мажбур бўлади.

Одесса мудофаа операцияси – совет қўшинларининг муҳим қахрамонликларидан бири ҳисобланади. Одессани мудофаа қилиш операцияси қаҳрамонлари “Одесса мудофааси учун” медали билан тақдирланган.

Одесса ҳимоясида ўзбекистонлик жангчилар Омон Умаров, сапёрлар ротасининг командири Ҳамза Зарипов ва жуда кўплаб юртдошларимиз жасорат кўрсатдилар. Омон Умаровнинг кичик ҳарбий бўлинмаси Одесса ёнида қурилган душман аэродромига ҳужум қилиб, душманнинг 16 та самолёти ва 30 та автомашинасини ёқиб юборди. Ҳамза Зарипов ротаси миналаштирилган йўлда душманнинг 27 та танки ва 13 та бронетранспортёрини портлатди. Керч учун бўлган жангларда у қаҳрамонларча ҳалок бўлди.

Музейнинг кейинги экспонатларида 1939 йилда ишлаб чиқарилган 37 мм автоматлаштирилган АЗП-39 (61-К) зенит тўпи, 1937 йилда ишлаб чиқарилган 82 мм ли батальон миномёти тақдим этилган, шунингдек ушбу бўлимдан ўзбек снайпер қизи Зебо Ғаниеванинг кийим боши қуроли ва аскарлик аммунициялари жойлаштирилган витрина ўрин эгаллаган

**37 мм автоматлаштирилган АЗП-39 зенит тўпи** олдинги марралардаги қўшинларни ва фронт ортидаги объектларни немис авиация зарбаларидан ҳимоя қилувчи ягона восита бўлиб, заруратга кўра душманнинг зирҳли техникалари, танклари ва тирик кучларини йўқ қилишга ҳам жалб қилинган.

**1937 йил ишлаб чиқарилган 82 мм ли батальон миномёти.**

1937 йил намунасидаги 82 мм ли БМ-37 миномёти биринчи батальон миномёти ҳисобланади. Миномёт душманнинг ўт очиш нуқталарини, тирик кучларини йўқ қилиш, тўсиқларнинг ортида ва очиқ майдонларда, шунингдек артиллерия ва ўқ отар қуролларининг зарбалари билан йўқ қилиш имкони бўлмаган ўт очиш позицияларини яксон қилиш учун мўлжалланган.

82 мм миномет ўқчи батальонларининг 3000 метргача энг яхши зарба бериш воситаси бўлган.

**Зебо Ғаниева.** Ушбу витринадан Москва мудофааси қатнашчиси кичик лейтенант Зебо Ғаниеванинг шахсий буюмлари, ҳарбий либоси ва бош кийими, анжомлари, 1938 йилда чиқарилган 7.62 мм Мосин карабини, армия котелоги, граната ва ўқ-дорилар ўрин олган.

Ушбу витринада уруш давридаги экспонатлар офицерларнинг фуражкаси, ЛИ-2 ҳарбий транспорт самолёти модели, БА-64 зирҳли автомобили модели, пиёда аскарлар фотосуратлари, Шимолий флот денгизчилари фотосуратлари ва бош кийими, Наган системасидаги револьвер кабураси билан жойлашган.

Витринанинг пастки қисмида офицер сумкаси, фляга, ЗИС-2 автомобили макети ва пиёдалар кичик сапёрлик кураклари келтирилган.

Витринанинг олд томонида Иккинчи жаҳон урушида қатнашган ҳарбий хизматчиларнинг шахсий буюмларининг асл нусхалари жойлаштирилган.

**Армия котелоги** 1936 йилда ишлаб чиқарилган бўлиб, ҳажми 1.3 литр ва қопқоғининг ҳажми 0.5 литр сиғимга эга.

1937 йилда алюминийдан ишлаб чиқарилган **армия флягаси,** ҳажми 0.75 литр сиғимга эга бўлиб, ғилофга солинган ҳолда жангчиларнинг бел камарига осилган ҳолда олиб юрилган.

**Командирлар сумкаси** – командирлар таркиби учун ишлаб чиқилган бўлиб, хизмат ҳужжатлари ва хариталарни олиб юриш хамда сақлаш учун мўлжалланган.

**Бош кийим пилотка ва офицерлар фуражкаси.**

1935 йилдан бошлаб Қизил армия таркибида икки турдаги пилоткалар, командирлар таркиби учун хаки рангидаги ҳошияли ва жангчилар учун хаки рангидаги ҳошиясиз пилоткалар киритилган.

**Витринанинг юқори қисмида Иккинчи жахон уруши пайтидаги қурол нусхалари жойлаштирилган**.

1895 йил белгиялик ака-ука мухандислар Эмил ва Леон Наганлар томонидан ишлаб чиқарилган 7.62 мм ли 7 зарядли револвер.

Витринанинг ўрта қисмида 7.62 мм ли 1891/30 йил намунасидаги Мосин винтовкаси, иккинчи 7.62 мм ли Мосин винтовкаси эса 1944-йилда такомиллаштирилган винтовка бўлиб, ечилмайдиган йиғма найзаси билан ажралиб турган.

**Кейинги экспонат фуқароларни огоҳлантириш ва уларга хабар етказиш воситаларидир**

Иккинчи жаҳон уруши йилларида аҳолини огоҳлантириш воситаларини кўрамиз. Ушбу қурилмалар аҳолини артиллерия ва авиация ҳужумларидан огоҳлантириш учун ишлатилган.

**1939 йилда ишлаб чиқарилган ҳаво тревогасидан огоҳлантириш қўл қурилмаси ёки “Ревун” “Бақироқ”.**

Ушбу қурилма баланд овоз чиқарганлиги учун уни аҳоли орасида “Бақироқ” деб аталган.

“Бақироқ” овози эшитилиши билан ишчилар ва аҳоли иш жойлари ва яшаш жойларини тарк этиб пана жойларга беркинганлар.

**Репродуктор (Баланд товушли карнай)**

Иккинчи жахон уриши йилларида радио кенг кўламда қўлланилган. Ҳар бир ғалабалар радио орқали эълон қилинган. Баланд товушли карнайлар ўз атрофига кўплаб одамларни йиққан. Фашиcт босқинчилари тор-мор қилинганида ҳам ушбу хуш хабар инсонларга биринчи бўлиб радио орқали етказилган.

Қамалдаги Ленинградда радио орқали ҳаво тревогаси, артиллерия ҳужумлари ва уларнинг тугаши, озиқ-овқат нормаларининг ўзгаришлари ҳақида, тревога вақтидаги ҳаракатлар ва ўт ўчириш инструксиялари, газеталарнинг радио нашрлари, мусиқа ва шеърият, маданият ҳамда санъат янгиликлари, Ленинград солномалари узатилган. Радио орқали ўқилган мактублар қамал даврида ишламай қолган почта ўрнини босган.

Радио эшиттиришлар орасида шаҳардаги ҳолат тўғрисида ҳабар берувчи метроном овози эшитилган: “Агар радиопульс меъёрида минутига 60 та бўлса, ҳаммаси жойида, агар тезлашса, ҳаво ёки артиллерия хужумларини билдирган”.